24 Matsatsi a mahlano hamorao moprista ea phahameng Ananiase+ a theoha le banna ba bang ba baholo le sebui sa phatlalatsa, Tertulase ea itseng, eaba ba fana ka boitsebiso+ ho ’musisi+ khahlanong le Pauluse. 2 Ha a bitsoa, Tertulase a qala ho mo qosa, a re: “Kaha re thabela khotso+ e khōlō ka uena le hore liphetoho lia etsahala sechabeng sena ka ho nahanela pele ha hao, 3 ka linako tsohle le libakeng tsohle rea ho amohela, Mohlomphehi ea Khabane+ Felixe, ka teboho e khōlō. 4 Empa hore ke se ke ka u sitisa ka ho eketsehileng, ke etsa thapeli ho uena hore u re utloe ka bokhutšoanyane ka mosa oa hao. 5 Etsoe re fumane monna enoa e le motho ea kotsi+ haholo a bile a hlohlelletsa bofetoheli+ har’a Bajuda bohle ho pholletsa le lefatše leo ho ahiloeng ho lona ’me e le moeta-pele oa lequloana la Banazaretha,+ 6 ea ileng a leka ho silafatsa tempele+ le eo re ileng ra mo tšoara. 7 — 8 Ka ho mo hlahloba u ka fumana ho eena lintho tsena tsohle tseo re mo qosang ka tsona.” 9 Eaba Bajuda le bona ba kopanela tlhaselong, ba tiisa hore lintho tsena li joalo. 10 Pauluse, ha ’musisi a mo qhoaea ka hlooho hore a bue, a araba: “Ka ho tseba hantle hore u bile moahloli oa sechaba sena ka lilemo tse ngata, ke bua ka ho se tsila-tsile lintho tse mabapi le ’na ho itšireletsa,+ 11 kaha u boemong ba ho fumana hore ha e e-s’o be matsatsi a leshome le metso e ’meli ho tloha ha ke nyoloha ho ea rapela+ Jerusalema; 12 ’me ha baa ka ba mphumana ka tempeleng+ ke phehisana le mang kapa mang kapa ke khobokanya mokhopi,+ kapa ka lisynagogeng kapa ho pholletsa le motse. 13 Leha e le hore ba ka u pakela+ lintho tseo ba nqosang ka tsona hona joale. 14 Empa ke fela ke lumela sena ho uena, hore, ho ea ka tsela eo ba e bitsang ‘lequloana,’ ke etsetsa Molimo oa baholo-holo+ ba ka tšebeletso e halalelang ka mokhoa ona, kaha ke lumela lintho tsohle tse behiloeng Molaong+ le tse ngotsoeng Baprofeteng; 15 ke na le tšepo+ ho Molimo, e leng tšepo eo batho bana le bona ba nang le eona, ea hore ho tla ba le tsoho+ ea ba lokileng+ le ba sa lokang.+ 16 Tabeng ena, ka sebele, ke ikoetlisa ke sa khaotse hore ke be le kelo-hloko+ ea hore ke se ke ka siteloa Molimo le batho. 17 Kahoo ka mor’a lilemo tse ngata ke ile ka fihla ho tlisa limpho tsa mohau sechabeng sa heso, le linyehelo.+ 18 Ha ke ntse ke le litabeng tsena ba mphumana ke hloekisitsoe ka mokhoa o laetsoeng ka tempeleng,+ empa eseng ke e-na le bongata kapa ke le morusung. Empa ho ne ho e-na le Bajuda ba itseng ba tsoang seterekeng sa Asia, 19 ba tšoanelang ho ba teng ka pel’a hao ho nqosa haeba ba ka ba le ntho leha e le efe khahlanong le ’na.+ 20 Kapa, banna bana ba ke ba bolele hore na ke phoso efe eo ba e fumaneng ha ke eme ka pel’a Sanhedrine, 21 haese mabapi le polelo ena e le ’ngoe eo ke ileng ka e hoeletsa ha ke ntse ke eme har’a bona, ‘Kajeno ke ntse ke ahloloa ka pel’a lōna mabapi le tsoho ea bafu!’”+ 22 Leha ho le joalo, Felixe,+ ka ho tseba ka mokhoa o nepahetseng hantle litaba tse malebana le Tsela+ ena, a qala ho qhela banna bana le ho re: “Neng kapa neng ha Lysiase+ molaoli oa sesole a theoha, ke tla etsa qeto ka litaba tsena tse le amang.” 23 A laela molaoli oa lebotho hore monna eo a bolokoe le hore a be le bolokolohi bo itseng ba litlamo, le hore ho batho ba habo ho se ke ha e-ba le eo a mo hanelang ho mo sebeletsa.+ 24 Matsatsi a itseng hamorao Felixe+ a fihla hammoho le mosali oa hae Drusila, eo e neng e le Mojuda,+ ’me a romeletsa hore ho bitsoe Pauluse eaba oa mo mamela mabapi le ho lumela ho Kreste Jesu.+ 25 Empa ha a ntse a bua ka ho loka+ le boitšoaro+ le kahlolo+ e tlang ho tla, Felixe a tšoha eaba oa araba: “Hajoale tsamaea, empa ha ke fumana nako e loketseng ke tla romeletsa hore u bitsoe hape.” 26 Leha ho le joalo, ka nako e tšoanang, o ne a tšepile ho fuoa chelete+ ke Pauluse. Ka lebaka leo a romeletsa hore a bitsoe khafetsa ’me o ne a ee a buisane le eena.+ 27 Empa, ha lilemo tse peli li fetile, Felixe a hlahlangoa ke Porkiase Festase; kahobane Felixe a ne a lakatsa ho fumana kamohelo+ ho Bajuda, a tlohela Pauluse a tlamiloe.